Soeta ühe euro eest väljaehitamist vajav korter
Roosna-Alliku valla omanduses olev 24-korteriline elamu aadressiga Viisu küla, Pargi tee 2 on tühjana seisnud viimased 10 aastat. Hetkel on majas vaid üks asukas.
2007.a. soovis Sõõru Invest OÜ hoonet arendada, kuid projekt luhtus majanduslanguse tõttu.
Nimetatud korrusmaja konstruktsioonid on aga üsna heas seisus: silikaattellistest vooder, tugev katus on siiani olnud lekkekindel, korterites pliidiküte ja katlamaja paiknemine maja ühes tiivas võimaldaksid rajada korteritesse ökonoomse küttesüsteemi.
Seetõttu teeb vald ettepaneku noortele peredele või huvitatud, ettevõtlikele inimestele, soetada ühe euro eest majakarbis korter (korterid) ja see ise välja ehitada, vastavalt vajadustele. Võimalik on ehitada kokku mitu korterit või trepikodade kaupa juhul, kui pinda on rohkem vaja.
Ootame ettepanekuid Viisu küla, Pargi tee 2 maja korrastamiseks ja soodsa korteri soetamiseks! Läbirääkimised telefonil 5044 128 vallavanem Peeter Saldrega. Oodatud on kõik head mõtted ja ideed!
Roosna-Alliku Vallavalitsus